RO Jurnalul Oficial al Uniunii Europene L 130/4

REGULAMENTUL DE PUNERE ÎN APLICARE (UE) 2015/824 AL COMISIEI

din 27 mai 2015

de modificare a Regulamentului (CE) nr. 900/2008 de stabilire a metodelor de analiză și a altor dispoziții tehnice necesare pentru punerea în aplicare a regimului de import al anumitor mărfuri rezultate din prelucrarea produselor agricole

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (1), în special articolul 35 alineatul (2),

având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2), în special articolul 9 alineatul (1) litera (a),

întrucât:

(1) Regulamentul (CE) nr. 900/2008 al Comisiei (3) stabilește metodele de analiză necesare pentru calcularea taxei de import pentru anumite produse agricole prelucrate pe baza conținutului de grăsimi din lapte, a conținutului de proteină din lapte, a conținutului de amidon/glucoză și de zaharoză/zahăr invertit/izoglucoză.

(2) Metodele de analiză respective sunt utilizate pentru verificarea compoziției produselor agricole prelucrate importate, astfel cum sunt declarate în declarația de import. Componenta agricolă a taxei de import este, în multe cazuri, calculată în funcție de compoziția declarată. Metodele de analiză sunt aplicate pe eșantioanele prelevate de către autoritățile vamale din mărfurile importate.

(3) În cazul în care, în compoziția mărfurilor nu sunt declarate alte grăsimi decât grăsimile din lapte, conținutul de grăsimi din lapte al produselor agricole prelucrate importate este determinat prin extracția cu eter de petrol după hidroliza cu acid clorhidric. În cazul în care, în compoziția mărfurilor sunt declarate alte grăsimi decât grăsimile din lapte, conținutul de grăsimi din lapte se calculează pe baza procentului concentrației de acid butiric, în ipoteza în care conținutul de acid butiric din grăsimile din lapte se află la un nivel constant. Pe baza unor dovezi științifice, concentrația de acid butiric, exprimată sub formă de butirat de metil, în grăsimile din lapte este de 4 %, și, în acest sens, se aplică în calcul un coeficient de 25. Ambele metode și-au dovedit fiabilitatea în cursul testelor de eficiență și în urma experienței pe termen lung.

(4) Cu toate acestea, ca urmare a proceselor lor de producție, unele produse lactate pot avea un conținut sărăcit de acid butiric în grăsimile din lapte pe care le conțin. Centrul Comun de Cercetare al Comisiei a stabilit în raportul său din 13 martie 2015 (4) că sărăcirea conținutului de acid butiric în grăsimile din lapte din produsele lactate apare ca urmare a procesului de degresare, de batere a untului sau de fabricare a brânzeturilor, cum ar fi laptele degresat, zară și zer și în produsele obținute din prelucrarea lor ulterioară, cum ar fi laptele praf degresat, concentrat proteic din lapte, izolat proteic din lapte, zară praf, zer dulce praf, zer praf, zer acid praf, concentrat de proteine din zer și izolat de proteine din zer. Dovezi experimentale au demonstrat că gradul de sărăcire a acidului butiric în grăsimile din lapte izolate din produsele respective este de aproximativ 50 %.

(5) Atunci când aceste produse lactate sunt utilizate pentru fabricarea produselor agricole prelucrate, se produce, de asemenea, sărăcirea conținutului de acid butiric în grăsimile din lapte conținute în produse agricole prelucrate fabricate pe baza acestora. Atunci când nu se adaugă alte produse lactate, aceeași rată de sărăcire se reflectă în produse agricole prelucrate.

(6) Toate produsele lactate cu un conținut sărăcit de acid butiric în grăsimile din lapte pe care le conțin au un conținut scăzut de grăsimi din lapte și un conținut ridicat de proteine din lapte în substanța lor uscată. Conținutul mediu de proteină din lapte în produsele respective este, în mod predominant, cel puțin de opt ori mai ridicat decât media conținutului de grăsimi din lapte.

(7) Datorită sărăcirii conținutului de acid butiric, conținutul de grăsimi din lapte analizat în produsul agricol prelucrat, așa cum a fost determinat prin metoda aplicabilă până la acea dată, poate fi mai mic decât conținutul în grăsimi din lapte indicat în declarația de import. Acest lucru, la rândul lui, ar putea duce la o clasificare sub un cod adițional și un calcul al unei taxe de import care sunt diferite de cele pentru produsele fără un conținut sărăcit de acid butiric.

(8) Se pare că, în cele mai multe cazuri, un conținut mai mic de grăsimi din lapte determinat prin metoda aplicabilă până în prezent duce la o clasificare sub un cod suplimentar care determină o taxă de import mai redusă decât taxa de import aplicată produselor care conțin aceeași cantitate de grăsimi din lapte cu acid butiric nesărăcit. În anumite cazuri, totuși, o scădere a conținutului de grăsimi din lapte duce la clasificarea sub un cod adițional cu o taxă de import semnificativ mai mare, care determină o creștere nejustificată a taxei respective.

(9) O metodă alternativă de determinare a conținutului de grăsimi din lapte ar trebui, prin urmare, să fie introdusă pentru produsele agricole prelucrate în cauză.

(10) Metoda introdusă prin prezentul regulament ar trebui să se refere numai la produsele agricole prelucrate cu un conținut de acid butiric sărăcit în care o metodă fiabilă de determinare a conținutului de grăsimi din lapte poate fi stabilită ținând seama de dovezile științifice disponibile. Noua metodă nu ar trebui să fie utilizată pentru produsele pentru care rezultatele metodei de analiză utilizate până în prezent sunt fiabile sau pentru produsele pentru care nu este posibil să se stabilească o metodă fiabilă de determinare a conținutului de grăsimi din lapte cu aceeași acuratețe și precizie.

(11) Dovezile științifice disponibile până în prezent indică faptul că rata de sărăcire a conținutului de acid butiric poate fi determinată în mod fiabil doar pentru produsele agricole prelucrate cu un conținut de proteine din lapte egal sau mai mare de 30 % și mai mic de 6 % de grăsimi din lapte. Produsele respective se bazează numai pe laptele degresat, zer sau zară sau pe ingredientele din lapte care au fost obținute din acestea, fără adăugarea altor produse lactate.

(12) Sărăcirea conținutului de acid butiric în grăsimile din lapte până la 50 % scade conținutul de acid butiric în grăsimile din lapte exprimat sub formă de butirat de metil cu doar 2 % în loc de 4 %. Prin urmare, conform noii metode, ar trebui aplicat un coeficient de 50 în loc de 25 la calcularea conținutului de grăsimi din lapte.

(13) Prin urmare, Regulamentul (CE) nr. 900/2008 ar trebui modificat în consecință.

(14) Pentru a asigura că obiectivele modificărilor introduse de prezentul regulament sunt îndeplinite, Comisia ar trebui să reexamineze funcționarea metodei de analiză introduse prin prezentul regulament după o perioadă de timp adecvată care să îi permită să obțină de la statele membre informații suficiente cu privire la aplicarea acestei metode. Aceste informații ar trebui să se limiteze numai la elemente care sunt necesare pentru a evalua funcționarea noii metode, fără a impune sarcini administrative inutile.

(15) Comitetul Codului vamal nu a formulat o opinie în intervalul de timp stabilit de președintele acestuia.

ADOPTĂ PREZENTUL REGULAMENT:

Articolul 1

Regulamentul (CE) nr. 900/2008 se modifică după cum urmează:

1. La articolul 2 alineatul (3): (a) litera (a) se înlocuiește cu următorul text: „(a) Sub rezerva dispozițiilor de la litera (b) sau (c), conținutul în greutate de grăsimi din lapte trebuie determinat prin extracția cu eter de petrol, precedată de hidroliza cu acid clorhidric;” ; (b) se introduce următoarea literă (c): „(c) În cazul în care alte grăsimi decât grăsimile din lapte sunt, de asemenea, declarate în compoziția mărfurilor care fac obiectul unor taxe vamale datorită unei componente agricole, astfel cum se prevede în partea II și în anexa 1 la secțiunea I din partea a treia a Nomenclaturii combinate prevăzută în anexa I la Regulamentul (CEE) nr. 2658/87, și conțin cel puțin 30 % proteine din lapte, determinate în conformitate cu punctul 4 din prezentul articol, și mai puțin de 6 % grăsimi din lapte, conform declarației făcute de declarant, se aplică următoarea procedură în locul procedurii prevăzute la litera (b): — greutatea în procente a conținutului de grăsimi din mărfuri se stabilește în conformitate cu litera (a); — în scopul determinării conținutului de grăsimi din lapte, trebuie folosită metoda bazată pe extracția cu eter de petrol, precedată de hidroliza cu acid clorhidric și urmată de cromatografia în fază gazoasă a acizilor grași cu esteri metilici. În cazul în care se detectează prezența grăsimilor din lapte, proporția în procente a acestora trebuie calculată prin înmulțirea procentului concentrației de butirat de metil cu 50, urmată de înmulțirea valorii astfel obținute cu procentul total în greutate al conținutului de grăsimi din lapte din produsul ca atare și împărțit la 100.”

2. Se introduce următorul articol 4a: „Articolul 4a (1) Până la 17 decembrie 2017, statele membre comunică Comisiei informațiile cu privire la rezultatele analizei efectuate în conformitate cu procedurile prevăzute în articolul 2 alineatul (3) și articolul 2 alineatul (4), referitoare la produse cu un conținut de proteine din lapte egal sau mai mare de 30 %, astfel cum este stabilit în conformitate cu articolul 2 alineatul (4) și declarate la vamă între 17 iunie 2015 și 17 iunie 2017. (2) Informațiile menționate la alineatul (1) trebuie comunicate în format electronic, și cuprind: (a) data de acceptare a declarației vamale; (b) cantitatea mărfurilor în cauză; (c) clasificarea tarifară a mărfurilor în cauză; (d) codul adițional declarat și, pentru mărfurile pentru care a fost aplicată metoda de analiză prevăzută la articolul 2 alineatul (3) litera (c), se aplică un cod suplimentar, în funcție de rezultatele metodei respective; (e) conținutul de proteine din lapte determinat prin metoda de analiză menționată la articolul 2 alineatul (4); (f) se indică metoda de analiză utilizată pentru determinarea conținutului de grăsimi din lapte în conformitate cu articolul 2 alineatul (3); (g) conținutul de grăsimi din lapte determinat prin una din metodele de analiză menționate la articolul 2 alineatul (3) litera (a); (h) conținutul de grăsimi din lapte determinat prin una din metodele de analiză menționate la articolul 2 alineatul (3); (i) dacă este cazul, tipul de grăsimi, altele decât grăsimile din lapte conținute în produsul agricol prelucrat. (3) Pe baza informațiilor primite de la statele membre în conformitate cu alineatele (1) și (2), Comisia prezintă statelor membre un raport privind funcționarea procedurii prevăzute la articolul 2 alineatul (3) litera (c). Comisia prezintă acest raport până la 17 iunie 2018.”

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 27 mai 2015. Pentru Comisie Președintele Jean-Claude JUNCKER

(1) JO L 150, 20.5.2014, p. 1.

(2) JO L 256, 7.9.1987, p. 1.

(3) Regulamentul (CE) nr. 900/2008 al Comisiei din 16 septembrie 2008 de stabilire a metodelor de analiză și a altor dispoziții tehnice necesare pentru punerea în aplicare a regimului de import al anumitor mărfuri rezultate din prelucrarea produselor agricole (JO L 248, 17.9.2008, p. 8).

(4) Raport al Centrului Comun de Cercetare al Comisiei din 13 martie 2015„Technical analysis of anomalies in respect of the test set out in point (b) of Article 2(3) of Regulation (EC) No 900/2008 for the determination of milk fat content in processed agricultural products for the purpose of establishing import duties, when fats other than milk fats are present” [Analizarea tehnică a anomaliilor în ceea ce privește procedura prevăzută la articolul 2 alineatul (3) litera (b) din Regulamentul (CE) nr. 900/2008 pentru determinarea conținutul de grăsimi din lapte al produselor agricole prelucrate în scopul stabilirii taxelor la import, în cazul în care sunt prezente și alte grăsimi decât grăsimile din lapte] [(ISBN 978-92-79-45593-3, ISSN 1831-9424, DOI 10.2787/781672, EUR 27105, OPOCE LA-NA-27105-EN-N).